กระทรวงแรงงาน โชว์ผลงาน 3 ปี พัฒนาทักษะแรงงานกว่า 5.2 ล้านคน แรงงานมีผลิตภาพสูงขึ้นคิดเป็นมูลค่ากว่า  1.5 แสนบาทต่อคนต่อปี
นางสาวบุปผา เรืองสุด อธิบดีกรมพัฒนาฝีมือแรงงาน เปิดเผยว่า  กระทรวงแรงงานให้ความสำคัญในการพัฒนากำลังแรงงานของประเทศ โดยระหว่างปี 2564–2566 ได้เร่งพัฒนาทักษะกำลังแรงงานทั้งแรงงานใหม่ แรงงานในสถานประกอบกิจการ แรงงานนอกระบบ และแรงงานที่เป็นกลุ่มเปราะบาง เพื่อให้มีทักษะ สามารถประกอบอาชีพสร้างรายได้ต่อตนเอง และสร้างมูลค่าทางเศรษฐกิจให้แก่ประเทศได้ โดยในระยะ 3 ปีที่ผ่านมา สามารถพัฒนากำลังแรงงานได้จำนวน 5,255,833 คน ช่วยให้แรงงานมีงานทำและมีรายได้เฉลี่ยต่อเดือน 13,775 บาทต่อคน แรงงานที่ผ่านการพัฒนาทักษะแล้วมีผลิตภาพเพิ่มขึ้นคิดเป็นมูลค่าเฉลี่ย 157,890 บาทต่อคนต่อปี ขณะที่ สถาบันวิจัยสังคม จุฬาลงกรณ์มหาวิทยาลัย ได้ศึกษาและวิเคราะห์ผลการดำเนินโครงการตามแผนพัฒนาฝีมือแรงงาน ของกรมพัฒนาฝีมือแรงงาน พบว่าแรงงานที่ผ่านการพัฒนาทักษะฝีมือกับกรม มีรายได้เพิ่มขึ้น ได้แก่ แรงงานใหม่ร้อยละ 25 มีรายได้จากการทำงานเพิ่มขึ้น แรงงานในสถานประกอบกิจการร้อยละ 19 มีรายได้เพิ่มขึ้น ส่วนแรงงานนอกระบบร้อยละ 9 มีรายได้เพิ่มขึ้นหลังจากที่ผ่านการฝึกอบรม ทั้งนี้ กรมพัฒนาฝีมือแรงงานมีแนวทางในการพัฒนาทักษะฝีมือแรงงาน ประกอบด้วยกระบวนการฝึกอบรม การทดสอบมาตรฐานฝีมือแรงงาน การส่งเสริมให้สถานประกอบกิจการมีการพัฒนาทักษะฝีมือแรงงานให้แก่พนักงานของตนเองภายใต้พระราชบัญญัติส่งเสริมการพัฒนาฝีมือแรงงาน พ.ศ. 2545 การรับรองความรู้ความสามารถ และการสร้างความร่วมมือกับหน่วยงานภาครัฐและเอกชนในการพัฒนาแรงงาน เป็นต้น